थरंगा तीन महीने के लिए क्रिकेट से निलंबित  
श्रीलंका के सलामी बल्लेबाज थरंगा को आईसीसी की डोपिंग रोधी संहिता के उल्लंघन का दोषी पाए जाने पर तीन माह के लिए निलंबित कर दिया गया है।
श्रीलंका के सलामी बल्लेबाज उपुल थरंगा को आईसीसी की डोपिंग रोधी संहिता के उल्लंघन का दोषी पाए जाने पर क्रिकेट से संबंधित सभी तरह की गतिविधियों से तीन माह के लिए निलंबित कर दिया गया। थरंगा ने 29 मार्च को कोलंबो में श्रीलंका और न्यूजीलैंड के बीच विश्व कप सेमीफाइनल के बाद अपने मूत्र का नमूना दिया था।  विश्व डोपिंग रोधी संस्था (वाडा) से मान्यता प्राप्त प्रयोगशाला में इस नमूने की जांच की गई और इसमें प्रेडनिसोन और प्रेडनिसोलोन के रूप में दो प्रतिबंधित पदार्थ पाए गए।  थरंगा ने आईसीसी की विज्ञप्ति में कहा, मैं अंजाने में हुए इस अपराध के लिए प्रशंसकों और श्रीलंका क्रिकेट के समर्थकों से माफी मांगता हूं। मैं उम्मीद करता हूं कि मेरे साथी खिलाड़ी मेरे इस अनुभव से सबक लेंगे और उपचार कराते समय अधिक सतर्क रहेंगे, जिससे कि उनके करियर को मेरी तरह नुकसान नहीं पहुंचे।  टिम केर की अध्यक्षता में स्वतंत्र डोपिंग रोधी पंचाट ने वीडियो कॉन्फ्रेंस के जरिये मामले की सुनवाई करने के बाद यह फैसला सुनाया। पंचाट में डॉक्टर एनिक सैक्स और प्रोफेसर पीटर सेवर भी शामिल थे। पंचाट ने थरंगा की इस बात को स्वीकार किया कि लंबे समय से चली आ रही कंधे की चोट से निजात पाने के लिए उन्होंने यह हर्बल दवा ली, जिसमें प्रतिबंधित पदार्थ थे। साथ ही इस सलामी बल्लेबाज का इरादा इस दवा को लेकर अपने प्रदर्शन में सुधार करने का नहीं था।  आईसीसी के मुख्य कार्यकारी हारून लोर्गट ने कहा, हम स्वीकार करते हैं कि उपुल जानबूझकर धोखाधड़ी का दोषी नहीं पाया गया, लेकिन अपने सभी संबंधित पक्षों की बेहतरी के लिए डोपिंग के प्रति हमारी शून्य सहिष्णुता की नीति है। उन्होंने कहा, इस तरह के मामले सभी खिलाड़ियों के लिए सबक होंगे कि उन्हें कोई भी पदार्थ लेने से पहले सावधानी बरतनी चाहिए।